**G U V E R N U L R O M Â N I E I**



**Hotărâre pentru aprobarea cadrului general și a modalităților de reorganizare, restructurare sau reprogramare a activităților care fac obiectul finanțării din fonduri europene**

În temeiul art. 108 din Constituția României, republicată și al art.3 alin.(1), respectiv art. 22 din anexa nr. 1 la Decretul Președintelui României nr.240/2020 privind prelungirea stării de urgență pe teritoriul României,

Guvernul României adoptă prezenta hotărâre.

**Capitolul I. DISPOZIȚII GENERALE**

Art.1 – (1) Pe durata stării de urgență, la solicitarea justificată a beneficiarilor, autoritățile de management și, după caz, organismele intermediare aprobă următoarele acțiuni:

1. suspendarea contractelor/ordinelor/deciziilor de finanțare încheiate conform legii,
2. amânarea, reorganizarea sau reprogramarea unor activități prevăzute în planurile de activități ale proiectelor,

fără a aduce atingere indicatorilor de realizare ai proiectelor sau obiectivelor specifice ale acestora, după caz

(2) Întârzierile datorate acțiunilor descrise la alin. (1) reprezintă justificări pe baza cărora beneficiarii pot solicita prelungirea contractelor/ordinelor/deciziilor de finanțare pentru o perioadă cel mult egală cu durata stării de urgență, cu posibilitatea depășirii duratei maxime de proiect definită în Ghidul Solicitantului Condiții Specifice, în limita valorii finanțării aprobate, fără a depăși data de 31 decembrie 2023.

(3) Solicitarea justificată a beneficiarilor menționată la alin. (1) se referă la justificarea existenței pericolului iminent al răspândirii virusului COVID-19, inclusiv la situația în care activitățile ar putea contribui la creșterea riscului de răspândire a virusului COVID-19 sau nu se pot desfășura din cauza restricțiilor impuse prin acte normative.

Art. 2 – (1) Pe durata stării de urgență, autoritățile de management și, după caz, organismele intermediare emit instrucțiuni specifice în relația cu beneficiarii pentru reglementarea următoarelor aspecte:

a) amânarea și reprogramarea vizitelor de monitorizare a proiectelor cu finanțare din fonduri europene, fără a afecta autorizarea cererilor de prefinanțare/plată/rambursare depuse/care urmează a fi depuse de beneficiari, cu excepția cererii finale de rambursare;

b) amânarea și reprogramarea vizitelor aferente cererilor de prefinanțare/plată/rambursare depuse de beneficiari, fără a afecta autorizarea respectivelor cereri depuse/care urmează a fi depuse de beneficiari, cu excepția cererii finale de rambursare;

c) amânarea și reprogramarea vizitelor pentru cererile de rambursare finale depuse de beneficiari, cu amânarea autorizării respectivelor cereri;

e) amânarea și reprogramarea termenelor de evaluare a cererilor de finanțare, dacă situația o impune, pentru derularea etapelor de verificare administrativă și a eligibilității, etapelor de evaluare tehnică și financiară, precum și a etapelor de contractare;

f) alte categorii de măsuri necesare pentru a asigura continuarea procesului de autorizare a cererilor de prefinanțare/ plată/rambursare depuse de beneficiari.

(2) Pe durata stării de urgență, autoritățile de management și, după caz, organismele intermediare pot dispune suspendarea actului administrativ în baza căruia se exercită activitatea de constatare a neregulilor şi de stabilire a creanțelor bugetare, în condițiile în care se impun verificări la amplasamentul proiectului sau la sediul beneficiarului, ca urmare a unor sesizări, suspiciuni de neregulă sau suspiciuni de fraudă.

Art.3 - (1) Pe durata stării de urgență, autoritățile de management și, după caz, organismele intermediare care gestionează proiecte de infrastructură vor emite instrucțiuni privind punerea în aplicare a prevederilor legale pentru reducerea riscului răspândirii virusului COVID-19, pentru șantierele de lucrări în care se desfășoară activitate.

(2) În situația în care pe șantiere există riscul răspândirii virusului COVID-19 autoritățile de management/organismele intermediarii/beneficiarii/executanții de lucrări vor lua una dintre următoarele măsuri:

a) întreruperea temporară a activității/a unor activități, fără suspendarea contractului de lucrări, caz în care autoritatea contractantă împreună cu executantul de lucrări refac graficul de activități în acord cu perioada/perioadele de timp pentru care are loc întreruperea menționată. Perioada de întrerupere temporară poate conduce la prelungirea corespunzătoare a contractului de lucrări și se formalizează prin act adițional;

b) suspendarea contractului de lucrări, caz în care autoritatea contractantă împreună cu executantul de lucrări refac graficele de activități în acord cu perioada/perioadele de timp pentru care are loc suspendarea contractului de lucrări. Perioada/perioadele de suspendare a contractelor de lucrări se formalizează prin acte adiționale și pot conduce la prelungirea corespunzătoare a contractului de lucrări.

Art.4 - (1) În aplicarea art.1, autoritățile de management/organismele Intermediare derulează proceduri simplificate pentru modificarea contractelor/ordinelor/deciziilor de finanțare prin acte adiționale, astfel:

a) pe durata stării de urgență, beneficiarul finanțării transmite o solicitare justificată, prin sistemul electronic de comunicare (modulul comunicare din MySMIS) sau prin poșta electronică, la adresa indicată de autoritatea de management/organismul intermediar, prin care solicită modificarea contractului/ordinului/deciziei de finanțare, în acord cu prevederile prezentei hotărâri și în acord cu instrucțiunile emise de autoritățile de management/organismele intermediare, după caz;

b) în cazul în care este afectată durata contractului/ordinului/deciziei de finanțare/graficul de rambursări, solicitarea menționată la lit. a) se aproba/respinge de către autoritatea de management/organismul intermediar în termen de maxim cinci zile lucrătoare de la data primirii, pe baza justificării prezentate;

(2) În termen de maxim 60 de zile calendaristice de la data încetării stării de urgență, autoritățile de management/organismele intermediare încheie cu beneficiarii finanțării acte adiționale la contractele/ordinele/deciziile de finanțare, astfel:

a) în termen de maxim 20 zile calendaristice de la încetarea stării de urgență, beneficiarul finanțării va depune un act adițional, în care va justifica toate modificările incluse în solicitarea depusă conform alin.(1);

b) în termen de maxim 40 de zile calendaristice de la data depunerii actului adițional, autoritățile de management/organismele intermediare verifică și aprobă actul adițional.

(3) Cheltuielile implicate de modificările prevăzute la alin. (1), în limita finantării nerambursabile aprobate, pot fi solicitate autorității de management/organismului intermediar la plată/rambursare numai după formalizarea actelor adiționale prevăzute la alin. (2).

(4) În aplicarea prevederilor alin. (1), (2) și (3), autoritățile de management/organismele intermediare sunt abilitate să emită instrucțiuni în funcție de specificul programului operațional/programului.

Art.5 – (1) Pe durata stării de urgență, administratorii schemelor de antreprenoriat, finanțate prin Programul Operațional Capital Uman, aprobă, prin act adițional, modificări ale planurilor de afaceri care privesc:

1. reducerea normelor de muncă la minimum trei ore/zi, cu reducerea proporțională a salariului acordat;
2. amânarea, reorganizarea sau reprogramarea unor activități prevăzute în planurile de afaceri;
3. prelungirea contractelor de subvenție, exclusiv prin prelungirea perioadei de implementare, cu o perioadă cel mult egală cu durata stării de urgență, cu posibilitatea depășirii duratei maxime de proiect definită în Ghidul Solicitantului Condiții Specifice, în limita valorii finanțării aprobate, fără a depăși data de 31.12.2023.

(2) În aplicarea prevederilor alin. (1), autoritatea de management este abilitată să emită instrucțiuni.

|  |  |
| --- | --- |
| **Prim ministru**  **ludovic orban** |  |